የህዳሴው ትውልድ በጎ ዓላማ ከሌላቸው የመረጃ ምንጮች ራሱን መጠበቅ አለበት – መንግስት
የህዳሴው ትውልድ ምክንያታዊ አስተሳሰብን በመላበስ በሰላም፣ በልማትና በዴሞክራሲያዊ ሥርዓት ግንባታ ሂደት የበኩሉን ድርሻ እንዲወጣ የመንግስት ኮሙኒኬሽን ጉዳዮች ጽህፈት ቤት ጥሪ አቀረበ።ጽህፈት ቤቱ ” የህዳሴው ትውልድ ዘላቂ ሰላምና ልማት ለማረጋገጥ የማይተካ ሚና አለው”  በሚል  መሪ ሃሳብ አገር አቀፍ የፓናል ውይይት አዘጋጅቷል።የመንግስት ኮሙኒኬሽን ጉዳዮች ጽህፈት ቤት ኃላፊ ሚኒስትር ዶክተር ነገሪ ሌንጮ፤ "የህዳሴው ትውልድ ነገሮችን በሰከነ አዕምሮ እየመዘነ የሚንቀሳቀስ፣ ሰላምን ከሚያውኩ  እንቅስቃሴዎች ራሱን የሚጠብቅና አፍራሽ ተግባራትን ፊት ለፊት የሚታገል ሊሆን ይገባል" ብለዋል።የህዳሴው ትውልድ ጥላቻንና ስሜታዊነትን የሚያራግቡ በጎ ዓላማ ከሌላቸው የመረጃ ምንጮችና መገናኛ ብዙሃን ራሱን መጠበቅ እንዳለበትም ተናግረዋል።እነዚህ የመረጃ ምንጮች ግለሰብን፣ ህዝብንና አገርን ለከፋ ጉዳት ስለሚዳርጉ ከእንደዚህ ዓይነት ተግባራት ራሱን እንዲያርቅ ነው ያሳሰቡት።የጠራ ራዕይ ያላቸው ወጣቶች የህዝብና የአገሪቷ አለኝታ መሆናቸውን ጠቁመው፤ በዘመናዊ ትምህርትና ቴክኖሎጂ እውቀትንና ፈጠራ  ችሎታቸውን እያሳደጉ ለአገራቸው ልማትና ፍትሐዊ ተጠቃሚነት መስራት እንደሚገባቸው አስገንዝበዋል።የዜጎችን አብሮነትና ሰላምን ከሚሸረሽሩ "አደናጋሪና የጥላቻ መረጃዎች" ራሳቸውን በመጠበቅ የአኩሪ ታሪክ ባለቤት የሆነውን ህዝብ በሚያኮራ ተግባር ላይ ተሰማርተው ሊሰሩ እንደሚገባ ዶክተር ነገሪ ተናግረዋል።ወጣቱ ትውልድ በሰላም፣ በልማትና በአገራዊ ግንባታ ያለው ሚና ከፍተኛ በመሆኑ ዘላቂ ሰላምንና ልማትን ለማረጋገጥ ያለውን  የማይተካ ሚና እንዲወጣም ጥሪ አቅርበዋል።"የማህበራዊ ሚዲያና ወጣቱ” እንዲሁም "በአገራዊ ሰላምና ልማት የወጣቱ ሚና" በሚሉ ርዕሰ ጉዳዮች ላይ ምሁራን የመነሻ ጽሁፍ አቅርበው ውይይት እየተካሄደበት ነው። (ኢዜአ) 